stanford-oval/wikipedia huggingface dataset:
Bao Young Blood ดนตรีสร้างคุณค่าชีวิต

| Bao Young Blood ดนตรีสร้างคุณค่าชีวิต |
| --- | --- |
ประเภท: เรียลลิตีโชว์การแข่งขันทางดนตรี
สร้างโดย: มูลนิธิคาราบาว
เค้าโครงจาก: โครงการดนตรีสร้างคุณค่าชีวิต
พิธีกร: ปิยะวัฒน์ เข็มเพชร (ซีซั่น 1) กันต์ กันตถาวร (ซีซั่น 2-3) เกตุเสพย์สวัสดิ์ ปาลกะวงศ์ ณ อยุธยา (ซีซั่น 4)
กรรมการ: กีรติ พรหมสาขา ณ สกลนคร จิรศักดิ์ ปานพุ่ม(ซีซั่น 1-3) พลพล พลกองเส็ง (ซีซั่น 1) มณีนุช เสมรสุต (ซีซั่น 2-4)  จักรวาล เสาธงยุติธรรม (ซีซั่น 3-4)  จิรากร สมพิทักษ์ (ซีซั่น 4)
บรรยายโดย: ปิยะวัฒน์ เข็มเพชร (ซีซั่น 1) กันต์ กันตถาวร (ซีซั่น 2-3) เกตุเสพย์สวัสดิ์ ปาลกะวงศ์ ณ อยุธยา (ซีซั่น 4)
ดนตรีแก่นเรื่องเปิด: "Bao Young Blood ดนตรีสร้างคุณค่าชีวิต" โดย คาราบาว
ดนตรีแก่นเรื่องปิด: "Bao Young Blood ดนตรีสร้างคุณค่าชีวิต" โดย คาราบาว
ผู้ประพันธ์เพลง: ยืนยง โอภากุล
ประเทศแหล่งกำเนิด: ประเทศไทย
ภาษาต้นฉบับ: ภาษาไทย
จำนวนฤดูกาล: 4
จำนวนตอน: 52
การผลิต
ผู้อำนวยการผลิต: ปัญญา นิรันดร์กุล ประภาส ชลศรานนท์
ผู้อำนวยการสร้าง: พาณิชย์ สดสี ชลากรณ์ ปัญญาโฉม วิชนี ศรีสวัสดิ์
สถานที่ถ่ายทำ: เวิร์คพอยท์สตูดิโอ
กล้อง: หลายกล้อง
ความยาวตอน: 1 ชั่วโมง
บริษัทผู้ผลิต: เวิร์คพอยท์ เอ็นเทอร์เทนเมนท์
ออกอากาศ
เครือข่าย: ช่องเวิร์คพอยท์
ออกอากาศ: 7 กุมภาพันธ์ 2558 (2558-02-07) – 5 พฤษภาคม 2561 (2561-05-05)
Bao Young Blood ดนตรีสร้างคุณค่าชีวิต เป็นรายการเรียลลิตีโชว์ประกวดวงดนตรีของเยาวชนอายุไม่เกิน 24 ปี โดยใช้เฉพาะเพลงของวงคาราบาวเท่านั้นในการประกวด และนำมาเรียบเรียงใหม่ตามรูปแบบของแต่ละวง เพื่อส่งเสริมให้เยาวชนได้ใช้เวลาว่างให้เกิดประโยชน์ ตามเจตนารมณ์เดิมของโครงการดนตรีสร้างคุณค่าชีวิต โดยมูลนิธิคาราบาว และบริษัท คาราบาวกรุ๊ป จำกัด (มหาชน) โดยเครื่องดื่มคาราบาวแดง ได้ร่วมมือกับบริษัท เวิร์คพอยท์ เอ็นเทอร์เทนเมนท์ จำกัด (มหาชน) เพื่อนำโครงการดนตรีสร้างคุณค่าชีวิตมาผลิตเป็นรายการโทรทัศน์ ออกอากาศทางช่องเวิร์คพอยท์ จำนวน 4 ฤดูกาล ตั้งแต่ปี พ.ศ. 2558–2561
รูปแบบรายการ

รายการแบ่งการแข่งขันออกเป็น 4 รอบ ดังนี้
รูปแบบรายการ > รอบคัดเลือก

วงดนตรีที่ผ่านการคัดเลือกเดโมทั้งหมด 150 วง จะเข้าประกวดในรอบคัดเลือกระดับจังหวัด เพื่อแสดงความสามารถทางด้านดนตรี โดยแบ่งออกเป็นจำนวน 10 เวที เวทีละ 15 วง กระจายทั่วภูมิภาค โดยมีกรรมการภาคสนาม 3 ท่าน ซึ่งจะสลับสับเปลี่ยนกันไปในทุกฤดูกาลเป็นผู้ให้คะแนน เพื่อคัดเลือกให้เหลือ 60 วงทั่วประเทศที่จะเข้าสู่รอบ Audition ระดับภาค ที่เวิร์คพอยท์สตูดิโอ
รูปแบบรายการ > รอบ Audition

วงดนตรีที่ผ่านเข้ารอบ Audition ระดับจังหวัดทั้ง 60 วงทั่วประเทศ แบ่งเป็นภาค ภาคละ 12 วง รวม 5 ภาค จะได้เข้าประกวดในรอบ Audition ที่เวิร์คพอยท์สตูดิโอ โดยมีคณะกรรมการหลัก 3 คน มาตัดสินและให้คะแนน โดยสามารถให้คะแนนในระหว่างการแสดงได้สูงสุดคนละ 4 คะแนน (ฤดูกาลที่ 3 มีคนละ 3 คะแนน) รวม 12 คะแนน แต่สามารถเปลี่ยนใจลดคะแนนได้ในภายหลัง วงที่ได้คะแนน 9 คะแนนขึ้นไปจะผ่านเข้าสู่รอบคัดกรอง เพื่อให้กรรมการตัดสินหาวงดนตรีที่จะผ่านเข้าสู่รอบรองชนะเลิศอีกครั้ง ซึ่งกำหนดไว้ที่จำนวน 20 วง และมีกติกาพิเศษ คือ วงที่ได้ 12 คะแนนเต็ม หรือ Perfect Score จะผ่านเข้าสู่รอบรอบรองชนะเลิศทันที
แต่ในฤดูกาลที่ 4 มีการปรับเปลี่ยนกติกาใหม่ทั้งหมด โดยไม่มีปุ่มคะแนนซึ่งเป็นหลอดสีเขียว แต่เปลี่ยนเป็นปุ่มเลื่อนเพื่อสั่งให้หยุดการแสดง ซึ่งมี 3 ปุ่ม สำหรับคณะกรรมการ 3 คน ซึ่งเมื่อเลื่อนแล้ว วงดนตรีนั้นจะต้องหยุดการแสดงทันที และฟังความคิดเห็นพร้อมกับผลการตัดสิน ซึ่งถ้าหากคณะกรรมการให้ "ผ่าน" ตั้งแต่ 2 ใน 3 เสียง ขึ้นไป จะผ่านเข้าสู่รอบคัดกรอง เพื่อให้กรรมการตัดสินอีกครั้งดังเช่น 3 ฤดูกาลก่อนได้ และมีกติกาพิเศษ คือ หากวงดนตรีใดแสดงถูกใจกรรมการคนใดคนหนึ่งเป็นพิเศษ กรรมการสามารถลุกออกไปใช้สิทธิ์กดปุ่มสีทองที่เรียกว่า Perfect Band ซึ่งจะทำให้วงที่ได้รับการกดปุ่มนี้ผ่านเข้าสู่รอบรองชนะเลิศทันที แต่กรรมการมีสิทธิ์กดปุ่มนี้ได้คนละ 1 ครั้งเท่านั้น และในรอบคัดกรอง จะคัดจนให้เหลือวงดนตรีที่ผ่านเข้าสู่รอบรองชนะเลิศจำนวน 16 วง
รูปแบบรายการ > รอบรองชนะเลิศ

มูลนิธิคาราบาว มีเจตนารมณ์ในการถ่ายถอดความรู้บทเพลงเพื่อชีวิตสู่คนรุ่นใหม่ จึงมอบหมายให้วงคาราบาวจัดการ Workshop ให้กับวงดนตรีที่ผ่านเข้ารอบสู่รอบรองชนะเลิศ เพื่อเรียนรู้ทักษะ เทคนิคต่าง ๆ ทางดนตรี และให้คำแนะนำรวมถึงนำเสนอเพลงในการประกวดรอบรองชนะเลิศ
หลังจาก Workshop กับวงคาราบาวเสร็จแล้ว วงที่ผ่านเข้ารอบทั้ง 20 วง จะแบ่งออกเป็นภาค ภาคละ 4 วง และแข่งขันกันภายในแต่ละภาค โดยมีคณะกรรมการหลักชุดเดิมให้คะแนน เพื่อคัดเลือกให้เหลือตัวแทนภาคเพียงภาคละ 1 วง รวม 5 วงสุดท้ายที่จะเข้าประกวดในรอบ Final ส่วนในฤดูกาลที่ 4 วงที่ผ่านเข้ารอบทั้ง 16 วง จะแบ่งออกเป็นกลุ่ม ซึ่งมีทั้งหมด 4 กลุ่ม กลุ่มละ 4 วง และแข่งขันกันภายในแต่ละกลุ่ม เพื่อคัดเลือกให้เหลือเพียงกลุ่มละ 1 วง รวม 4 วงสุดท้ายที่จะผ่านเข้าสู่รอบชิงชนะเลิศ
รูปแบบรายการ > รอบชิงชนะเลิศ

วงที่ผ่านเข้ารอบ 5 วงสุดท้าย (ฤดูกาลที่ 4 เหลือ 4 วง) ที่เป็นตัวแทนของแต่ละภาคหรือกลุ่ม จะได้เข้าร่วม Workshop กับวงคาราบาวอีกครั้ง ก่อนเข้าร่วมการแข่งขันในรอบชิงชนะเลิศ และขึ้นแสดงคอนเสิร์ตการกุศลร่วมกับวงคาราบาว โดยในรอบชิงชนะเลิศ การตัดสินจะมาจากคะแนนของกรรมการหลักชุดเดิม รวมกับคะแนนจากวงคาราบาว (ยกเว้นฤดูกาลที่ 2 ที่ใช้คะแนนดังกล่าวคิดเป็น 60% และนับรวมคะแนนจากการโหวตของคนทั่วประเทศด้วย คิดเป็น 40% โดยการออกอากาศแบบถ่ายทอดสด) วงที่ได้คะแนนรวมมากที่สุดจะได้เป็นแชมป์ประจำฤดูกาลนั้นทันที ได้รับเงินรางวัลและถ้วยรางวัลซึ่งออกแบบโดยวงคาราบาว
รูปแบบรายการ > เงินรางวัลสำหรับผู้ชนะเลิศ

รางวัลเงินสดมูลค่า 1,000,000 บาท (สำหรับฤดูกาลที่ 1 และ 4)
รางวัลเงินสดมูลค่า 100,000 บาท (สำหรับฤดูกาลที่ 2 และ 3)
พิธีกร

| พิธีกร | ฤดูกาล> 1 | ฤดูกาล> 2 | ฤดูกาล> 3 | ฤดูกาล> 4 | ฤดูกาล>  |
| --- | --- | --- | --- | --- | --- |
ปิยะวัฒน์ เข็มเพชร: 
กันต์ กันตถาวร: 
เกตุเสพย์สวัสดิ์ ปาลกะวงศ์ ณ อยุธยา:
กรรมการ

| กรรมการ | ฤดูกาล> 1 | ฤดูกาล> 2 | ฤดูกาล> 3 | ฤดูกาล> 4 |
| --- | --- | --- | --- | --- |
กีรติ พรหมสาขา ณ สกลนคร: 
จิรศักดิ์ ปานพุ่ม: 
พลพล พลกองเส็ง: 
มณีนุช เสมรสุต: 
จักรวาร เสาธงยุติธรรม: 
จิรากร สมพิทักษ์ :
ภาพรวมในแต่ละฤดูกาล

| ปี | ฤดูกาล | ชนะเลิศ | รองฯ อันดับ 1 | รองฯ อันดับ 2 |
| --- | --- | --- | --- | --- |
| 2558 | ฤดูกาลที่ 1 | แอสซิสต์ | บรรเจิดพาราไดซ์ | เหลนบาว |
| 2559 | ฤดูกาลที่ 2 | เดอะวอริเออร์ | เดอะแบล็คชิพ | ฟูล ฟิล สกา |
| 2560 | ฤดูกาลที่ 3 | เอเวอร์เรสต์ | เซลซิลีอา | อะตอมิค บอย |
| 2561 | ฤดูกาลที่ 4 | อิสรภาพ | ZeroX | Cipper |
ดูเพิ่ม

คาราบาว
ดนตรีสร้างคุณค่าชีวิต
มูลนิธิคาราบาว
คาราบาวแดง
การสวรรคตของสมเด็จพระเจ้ากรุงธนบุรี

พระบรมราชานุสาวรีย์ สมเด็จพระเจ้ากรุงธนบุรี ประดิษฐาน ณ หัวทุ่งสมรภูมิสวางคบุรี (วัดคุ้งตะเภา บ้านคุ้งตะเภา ตำบลคุ้งตะเภา อำเภอเมืองอุตรดิตถ์ จังหวัดอุตรดิตถ์)
การสวรรคตของสมเด็จพระเจ้ากรุงธนบุรี พระมหากษัตริย์ไทยเพียงพระองค์เดียวในสมัยกรุงธนบุรี เกิดขึ้นเมื่อ พ.ศ. 2325 เป็นเหตุการณ์ที่มีคำอธิบายหลายอย่าง ในหลักฐานร่วมสมัยส่วนใหญ่มักถือว่าพระองค์ทรงเสียพระสติ หรือสติฟั่นเฟือน จึงทรงถูกขบถ และสำเร็จโทษโดยสมเด็จเจ้าพระยามหากษัตริย์ศึก (ทองด้วง) (พระบาทสมเด็จพระพุทธยอดฟ้าจุฬาโลกมหาราช รัชกาลที่ 1 ในปัจจุบัน) อันเป็นการสิ้นสุดสมัยกรุงธนบุรี พร้อมกับการเริ่มต้นของราชวงศ์จักรี และสมัยกรุงรัตนโกสินทร์ อย่างไรก็ตาม ยังปรากฏหลักฐานที่ชี้ว่าพระองค์สวรรคตด้วยสาเหตุอื่น
การถูกสำเร็จโทษเพราะเสียพระสติ

สมเด็จเจ้าพระยามหากษัตริย์ศึก และเจ้าพระยาสุรสีห์ ซึ่งไปราชการทัพเมืองเขมร และยกกำลังเข้าตีเมืองเสียมราฐ เมื่อทราบข่าวการจลาจลในกรุงธนบุรี จึงได้รีบยกทัพกลับ ขณะนั้นเป็นเดือนเมษายน พ.ศ. 2325 เมื่อเจ้าพระยามหากษัตริย์ศึกซึ่งขณะนั้นไปทำศึกกับเขมร จึงกลับมายังกรุงธนบุรีถึงในวันที่ 6 เมษายน พ.ศ. 2325 เห็นว่าความไม่สงบของบ้านเมืองเกิดจากสมเด็จพระเจ้าตากสินมหาราชมีพระสติวิปลาส จึงให้นำไปสำเร็จโทษด้วยการตัดพระเศียร ณ ป้อมวิไชยประสิทธิ์ แล้วฝังพระบรมศพที่วัดบางยี่เรือใต้ (วัดอินทารามวรวิหาร) เมื่อวันที่ 6 เมษายน พ.ศ. 2325 เสด็จสวรรคตขณะมีพระชนมายุได้ 48 พรรษา สิริรวมครองราชย์ได้ 15 ปี และถือเป็นจุดสิ้นสุดของกรุงธนบุรี จากนั้นจึงได้สืบสวนความผิดของผู้ก่อกบฏ แล้วตัดสินให้นำพระยาสรรค์กับพวกไปประหารชีวิตในเวลาต่อมา
การถูกสำเร็จโทษเพราะเสียพระสติ > การวิเคราะห์

สำหรับสาเหตุที่พระองค์เสียพระจริตนั้น มีหลักฐานได้อธิบายไว้หลายสาเหตุ สามารถจำแนกได้ดังนี้
พระบาทสมเด็จพระจุลจอมเกล้าเจ้าอยู่หัวทรงวินิจฉัยว่า เป็นเพราะความสนพระทัยเรื่องเล่นเบี้ยนี้ทำให้พระองค์มัวเมา
กรมหลวงนรินทรเทวี พระน้องนางเธอต่างพระชนนีในพระบาทสมเด็จพระพุทธยอดฟ้าจุฬาโลก ทรงยกเหตุให้แก่การประหารชีวิตหัวหน้ากลุ่มญวน-จีนกว่า 53 คน และโปรดให้อพยพชาวญวนไปยังชายขอบพระราชอาณาเขต
ฌ็อง-บาติสต์ ปาลกัว ได้ฟังจากชนชั้นสูงของไทยสมัยนั้นว่าพระองค์ทรงได้รับโอสถขนานหนึ่งทำให้พระสติวิปลาส
พระเจ้าบรมวงศ์เธอ กรมขุนพิทยลาภพฤฒิธาดา ทรงอธิบายในเชิงจิตวิทยาและแสดงความเห็นใจสมเด็จพระเจ้ากรุงธนบุรี ว่าพระองค์ทรงงานหนักจนทำให้เกิดความเครียด
สาเหตุของการเสียพระจริตนั้นเปลี่ยนแปลงไปตามทัศนะของชนชั้นสูงต่างยุคสมัย แต่ทั้งหมดนี่เป็นเพียงความเชื่อเท่านั้น เพราะแนวคิดในการพิสูจน์ความจริงนั้นได้ถูกละเลย
นิธิ เอียวศรีวงศ์ได้อธิบายใน การเมืองไทยสมัยพระเจ้ากรุงธนบุรี ว่า สมเด็จพระเจ้ากรุงธนบุรีทรงใช้อำนาจอย่างเด็ดขาด (หรือ "ดุร้าย") ในสมัยปลายรัชกาลนั้น คงเป็นเพราะพระราชอำนาจที่เสื่อมลง พระองค์ยังทรงประพฤติไม่เหมือนกับพระมหากษัตริย์อยุธยาแต่เดิมด้วย จนกลุ่มขุนนางอยุธยาแต่เดิมสูญเสียความศรัทธา และถูกมองว่าเสียสติ ทั้งนี้ หลักฐานพงศาวดารซึ่งบันทึกอาการวิกลจริตของพระองค์ล้วนถูกเขียนขึ้นภายหลังการสวรรคตของพระองค์ทั้งสิ้น เช่นเดียวกับข่าวการเสียสติของพระองค์ ในขณะที่จดหมายโหรร่วมสมัยได้บันทึกว่า พระองค์ทรงประกอบพระราชกรณียกิจเป็นปกติจนถึง พ.ศ. 2324 การเสียสติของพระองค์จึงไม่ปรากฏในหลักฐานร่วมสมัย แต่บางฉบับก็บอกว่าเป็นวันเดียวกัน ซึ่งยังไม่มีใครทราบเป็นที่แน่ชัด
สมเด็จเจ้าพระยามหากษัตริย์ศึกก่อรัฐประหาร

นิธิ เอียวศรีวงศ์ ได้วิเคราะห์ว่า การที่สมเด็จพระเจ้าตากสินมหาราชทรงประกอบพระราชกรณียกิจแปลกไปจากพระมหากษัตริย์กรุงศรีอยุธยา ทำให้พระองค์ทรงถูกมองว่าไม่เคารพต่อขนบธรรมเนียมดั้งเดิม และถูกกลุ่มชนชั้นสูงต่อต้าน ข่าวลือการเสียพระสติของสมเด็จพระเจ้าตากสินมหาราชถูกแพร่ออกไปเพื่อสร้างประโยชน์ทางการเมืองให้กับกลุ่มผู้ต้องการโค่นล้มพระองค์จากพระราชอำนาจ กลุ่มชนชั้นสูง (ไม่รวมราษฎรสามัญ) ได้รับความเดือดร้อนจากความประพฤติของสมเด็จพระเจ้ากรุงธนบุรี พระองค์ยังได้สร้างความไม่ประทับใจให้กับฝ่ายของพระองค์เองอีกด้วย ท้ายที่สุดแล้วสมเด็จพระเจ้าตากสินมหาราชก็ไม่สามารถรักษาพระราชอำนาจต่อไปได้ กลุ่มที่สืบเชื้อสายมาจากตระกูลขุนนางภายใต้การนำของพระยาจักรีจึงรัฐประหาร
ในบทความ "ชำแหละแผนยึดกรุงธนบุรี" เขียนโดยปรามินทร์ เครือทอง ได้ลำดับเหตุการณ์รัฐประหารไว้ว่า:
แผนรัฐประหารเริ่มขึ้นเมื่อราว พ.ศ. 2324 ระหว่างการปราบปรามจลาจลในเขมร สมเด็จเจ้าพระยามหากษัตริย์ศึกทราบข่าวความไม่ปกติในกรุงธนบุรี จึงให้พระยาสุริยอภัยผู้หลานมาคอยฟังเหตุการณ์อยู่ที่เมืองนครราชสีมา เวลาเดียวกัน สมเด็จเจ้าพระยามหากษัตริย์ศึกก็ลอบทำสัญญากับแม่ทัพญวน ฝ่ายแม่ทัพญวนก็ให้กองทัพญวน-เขมรนั้นล้อมกองทัพกรมขุนอินทรพิทักษ์ไว้
แรมเดือน 4 พ.ศ. 2325 ขุนแก้ว น้องพระยาสรรค์, นายบุนนาค นายบ้านในเขตกรุงเก่า และขุนสุระ นายทองเลกทองนอก ทั้งสามได้คิดก่อการปฏิวัติขึ้น โดยรวบรวมกำลังพลจำนวนหนึ่งไปสำเร็จโทษสมเด็จพระเจ้าตากสินมหาราชและถวายราชสมบัติให้แก่สมเด็จเจ้าพระยามหากษัตริย์ศึก ฝ่ายเจ้าเมืองอยุธยา พระอินทรอภัย หนีรอดมาได้ กราบบังคบทูลต่อสมเด็จพระเจ้าตากสินมหาราชพระองค์จึงให้พระยาสรรค์ขึ้นไปปราบ แต่ภายหลังได้กลายเป็นแม่ทัพยกมาตีกรุงธนบุรี
เมื่อวันที่ 9 มีนาคม พ.ศ. 2325 ทัพพระยาสรรค์ได้เข้าล้อมกำแพงพระนคร รบกับกองทัพซึ่งรักษาเมืองจนถึงเช้า ครั้นรุ่งเช้า สมเด็จพระเจ้าตากสินมหาราชบัญชาให้หยุดรบ พระยาสรรค์ก็ถวายพระพรให้ผนวช สมเด็จพระเจ้าตากสินมหาราชก็ทรงออกผนวชเมื่อวันที่ 10 มีนาคม พ.ศ. 2325 วันรุ่งขึ้น พระยาสรรค์ก็ออกว่าราชการชั่วคราว
แต่มาภายหลัง พระยาสรรค์ได้ปล่อยตัวกรมขุนอนุรักษ์สงครามมาช่วยกันรบป้องกันพระนครจากกองทัพพระยาสุริยอภัย ทั้งสองทัพรบกันเมื่อราว 2-3 เมษายน พ.ศ. 2325 พระยาสรรค์และกรมอนุรักษ์สงครามแตกพ่ายไป จนเมื่อถึงวันที่ 6 เมษายน พ.ศ. 2325 สมเด็จเจ้าพระยามหากษัตริย์ศึกก็ยกทัพมาถึงกรุงธนบุรี
ทรงสละราชบัลลังก์และออกผนวชที่นครศรีธรรมราช

นอกจากนี้ชาวไทยบางกลุ่มยังเชื่อว่าสมเด็จพระเจ้ากรุงธนบุรีไม่ได้ถูกสำเร็จโทษ แต่ทรงจงใจสละราชบัลลังก์เพื่อจะได้มิต้องชำระเงินกู้จากจีน เมื่อทรงได้รับการปล่อยตัวอย่างลับ ๆ แล้วจึงเสด็จลงเรือสำเภาไปประทับที่วัดเขาขุนพนม จังหวัดนครศรีธรรมราช โดยผนวชเป็นพระภิกษุและจำพรรษาอยู่ที่นั่นตราบจนเสด็จสวรรคตใน พ.ศ. 2368 รวมพระชนมายุได้ 91 ปี 43 พรรษา
ส่วนบุคคลที่ถูกประหารชีวิตนั้น กล่าวกันว่าเป็นบุคคลที่มีใบหน้าบุคลิกลักษณะที่คล้ายพระองค์  มารับอาสาปลอมตัวแทนพระองค์ ซึ่งอาจเป็นพระญาติหรือมหาดเล็กใกล้ชิด
แต่ความเชื่อในเรื่องดังกล่าว มาจากเรื่องสั้นอิงประวัติศาสตร์ "ใครฆ่าพระเจ้ากรุงธน" ของหลวงวิจิตรวาทการ โดยเขียนถึงที่มาของเรื่องดังกล่าวไว้ตอนต้นของเรื่องว่า เกิดขึ้นระหว่างที่เขาทำงานเป็นบรรณารักษ์อยู่ที่หอสมุดแห่งชาติได้ประมาณ 6 เดือน และเกิดเหตุการณ์ลึกลับที่หอเอกสารเก่าเกี่ยวกับช่วงปลายรัชกาลของพระเจ้ากรุงธนบุรี จนทำให้ยามเฝ้าหอสมุดลาออกจากงานหลายคน ท่านตัดสินใจมานอนเฝ้าที่หอสมุดด้วยตนเองเพื่อพิสูจน์ความจริง และคืนหนึ่งท่านก็ได้แรงบันดาลใจจากสิ่งลึกลับ ให้เขียนเรื่องสั้นนี้ขึ้นด้วยลายมือของตัวเอง ตามคำบอกเล่าของสิ่งลึกลับนั้น
ดูเพิ่ม

พระยาพิชัยดาบหัก
ผู้อยู่เหนือเงื่อนไข?
ใครฆ่าพระเจ้ากรุงธน
พระสถูปบรรจุพระบรมอัฐิของสมเด็จพระเจ้าตากสินมหาราช หน้าพระอุโบสถหลังเดิม วัดอินทารามวรวิหาร (วัดบางยี่เรือนอก หรือตามที่เรียกในพระราชพงศาวดารว่า วัดบางยี่เรือใต้) ภายหลังมีผู้ขนานนามพระสถูปนี้ว่า "พระเจดีย์กู้ชาติ" ร่วมกับพระสถูปอีกองค์หนึ่งที่อยู่ในบริเวณเดียวกัน ซึ่งเชื่อกันว่าบรรจุพระบรมอัฐิของกรมหลวงบาทบริจา พระอัครมเหสีของพระองค์
พระบรมรูปสมเด็จพระเจ้าตากสินมหาราชทรงผนวช ในวิหารสมเด็จพระเจ้าตากสิน วัดอินทารามวรวิหาร
หน่วยบัญชาการถวายความปลอดภัยรักษาพระองค์

| --- | --- |

ภาพรวมหน่วยงาน
ก่อตั้ง: 9 มกราคม พ.ศ. 2535; 33 ปีก่อน (2535-01-09)
เขตอำนาจ: ทั่วราชอาณาจักร
สำนักงานใหญ่: หน่วยบัญชาการถวายความปลอดภัย รักษาพระองค์ พระที่นั่งอัมพรสถาน 904 ถนนนครราชสีมา แขวงดุสิต เขตดุสิต กรุงเทพมหานคร 10300
ฝ่ายบริหารหน่วยงาน: พระบาทสมเด็จพระวชิรเกล้าเจ้าอยู่หัว, ผู้บัญชาการสูงสุด พลเอก(พิเศษ) หญิงสมเด็จพระนางเจ้าสุทิดา พัชรสุธาพิมลลักษณ พระบรมราชินี, รองผู้บัญชาการสูงสุด พลเอก จักรภพ ภูริเดช, รองผู้บัญชาการ/ผู้บัญชาการทหารมหาดเล็กราชวัลลภรักษาพระองค์ พลตำรวจเอก อรรถกร ทิพยโสธร, รองผู้บัญชาการ/ผู้บัญชาการตำรวจราชองครักษ์ประจำพระองค์ พลเรือเอก วีระศักดิ์ อ๊อกกังวาล, รองผู้บัญชาการ / ผู้บัญชาการสำนักงานนายทหารราชองครักษ์ประจำพระองค์ฯ
ต้นสังกัดหน่วยงาน: ส่วนราชการในพระองค์
เอกสารหลัก: พระราชบัญญัติระเบียบบริหารราชการในพระองค์ พ.ศ. 2560
เว็บไซต์: หน่วยบัญชาการถวายความปลอดภัยรักษาพระองค์
หน่วยบัญชาการถวายความปลอดภัยรักษาพระองค์ เป็นหน่วยงานในหน่วยราชการในพระองค์ระดับกรม มีฐานะเป็นนิติบุคคล ขึ้นตรงต่อพระมหากษัตริย์  มีหน้าที่วางแผน อำนวยการ ประสานงาน บังคับบัญชา ควบคุม และกำกับดูแลการปฏิบัติงานในการถวายอารักขา และถวายพระเกียรติองค์พระมหากษัตริย์ พระราชินี พระรัชทายาท และพระบรมวงศานุวงศ์
รวมทั้งปฏิบัติหน้าที่ทางพระราชพิธีตามที่ได้รับมอบหมาย และรักษาความสงบเรียบร้อยภายในเขตพระราชฐาน ปฏิบัติหน้าที่ตามกฎหมายที่เกี่ยวกับการรักษาความปลอดภัย องค์พระมหากษัตริย์ พระราชินี พระรัชทายาท ผู้สำเร็จราชการแทนพระองค์ พระบรมวงศานุวงศ์ ผู้แทนพระองค์และพระราชอาคันตุกะ ตลอดจนวางแผน อำนวยการ ประสานงาน ดำเนินการ และกำกับงานในหน้าที่ของพระบาทสมเด็จพระวชิรเกล้าเจ้าอยู่หัว
ประวัติ

หน่วยบัญชาการถวายความปลอดภัยรักษาพระองค์ เดิมมีฐานะเป็นหน่วยงานในสังกัดสำนักผู้บัญชาการทหารสูงสุด กองบัญชาการกองทัพไทย ได้รับพระบรมราชานุญาตให้สถาปนาเป็น หน่วยทหารรักษาพระองค์ โดยใช้ชื่อว่า หน่วยบัญชาการถวายความปลอดภัยรักษาพระองค์ สำนักผู้บัญชาการทหารสูงสุด กองบัญชาการทหารสูงสุด เมื่อวันที่ 18 พฤศจิกายน พ.ศ. 2535 จนกระทั่งในปี พ.ศ. 2556 ได้มีการยกฐานะหน่วยบัญชาการถวายความปลอดภัยรักษาพระองค์ เป็นนิติบุคคล ระดับกรม สังกัดกระทรวงกลาโหม โดยพระบาทสมเด็จพระวชิรเกล้าเจ้าอยู่หัว ขณะยังดำรงพระยศเป็นสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ทรงดำรงตำแหน่งผู้บัญชาการ
ต่อมาได้มีพระราชบัญญัติระเบียบบริหารราชการในพระองค์ พ.ศ. 2560 ประกาศในราชกิจจานุเบกษา เมื่อวันที่ 1 พฤษภาคม พ.ศ. 2560 ให้มีการจัดระเบียบบริหารราชการในพระองค์ และมีพระราชกฤษฎีกาจัดระเบียบราชการและการบริหารงานบุคคลของราชการในพระองค์ พ.ศ. 2560 กำหนดให้มี "หน่วยบัญชาการถวายความปลอดภัยรักษาพระองค์" เป็นส่วนราชการในพระองค์ โดยโอนหน่วยงานต่าง ๆ ที่เกี่ยวข้องกับการถวายความปลอดภัยมารวมกัน อาทิ หน่วยบัญชาการถวายความปลอดภัยรักษาพระองค์ และกรมราชองครักษ์ เดิมสังกัดกระทรวงกลาโหม สำนักนายตำรวจราชสำนักประจำ (สง.นรป.) เดิมเป็นหน่วยงานระดับกองบัญชาการ ของสำนักงานตำรวจแห่งชาติ
หน่วยงานในสังกัด > ยุคสังกัดกระทรวงกลาโหม

หน่วยบัญชาการถวายความปลอดภัยรักษาพระองค์ มีหน่วยงานในสังกัด 4 หน่วยงาน ได้แก่ (แยกส่วนออกมาจากกองทัพไทย)
ส่วนบัญชาการ มีหน้าที่วางแผน อำนวยการ ประสานงาน บังคับบัญชา ควบคุม และกำกับดูแลการปฏิบัติงานในการถวายอารักขาและถวายพระเกียรติสำหรับองค์พระมหากษัตริย์ พระราชินี พระรัชทายาท และพระบรมวงศานุวงศ์ รวมทั้งปฏิบัติหน้าที่ทางพระราชพิธีตามที่ได้รับมอบหมาย และรักษาความสงบเรียบร้อยภายในเขตพระราชฐาน ตลอดจนวางแผน อำนวยการ ประสานงาน ดำเนินการ และกำกับงานในหน้าที่ของพระบาทสมเด็จพระวชิรเกล้าเจ้าอยู่หัว มีผู้บัญชาการหน่วยบัญชาการถวายความปลอดภัยรักษาพระองค์ เป็นผู้บังคับบัญชารับผิดชอบ
สำนักงานนายทหารปฏิบัติการพิเศษในพระองค์สมเด็จพระบรมโอรสาธิราชฯ สยามมกุฎราชกุมาร มีหน้าที่วางแผน อำนวยการ ประสานงาน ดำเนินการ และกำกับดูแลในเรื่องของการประสานสนองตอบความต้องการของผู้บังคับบัญชา ตลอดจนปฏิบัติงานโดยตรงต่อพระบาทสมเด็จพระวชิรเกล้าเจ้าอยู่หัว และสายงานที่เกี่ยวข้อง มีหัวหน้าสำนักงานนายทหารปฏิบัติการพิเศษในพระองค์สมเด็จพระบรมโอรสาธิราชฯ สยามมกุฎราชกุมาร เป็นผู้บังคับบัญชารับผิดชอบ
สำนักงานฝ่ายเสนาธิการในพระองค์สมเด็จพระบรมโอรสาธิราชฯ สยามมกุฎราชกุมาร มีหน้าที่วางแผน อำนวยการ ประสานงาน และดำเนินการ ตามภารกิจที่ทรงพระกรุณาโปรดเกล้าฯ มอบหมาย ถวายงานในการสนับสนุนพระราชกรณียกิจและพระราชกิจทั้งปวง ตลอดจนควบคุมอำนวยการปฏิบัติเพื่อให้ภารกิจบรรลุผลสำเร็จและเป็นไปด้วยความเรียบร้อยตรงตามพระราชโองการหรือพระราชประสงค์ มีหัวหน้าสำนักงานฝ่ายเสนาธิการในพระองค์สมเด็จพระบรมโอรสาธิราชฯ สยามมกุฎราชกุมาร เป็นผู้บังคับบัญชารับผิดชอบ
หน่วยทหารมหาดเล็กราชวัลลภรักษาพระองค์ มีหน้าที่เกี่ยวกับการถวายพระเกียรติ การถวายความปลอดภัย การถวายอารักขา และการปฏิบัติตามพระราชประสงค์ของพระบาทสมเด็จพระวชิรเกล้าเจ้าอยู่หัว การรักษาความสงบเรียบร้อยภายในโดยรอบเขตพระราชฐานในพระองค์ พระบาทสมเด็จพระวชิรเกล้าเจ้าอยู่หัว ตลอดจนการปฏิบัติภารกิจอื่นตามที่ได้รับมอบหมาย มีกองบังคับการหน่วยทหารมหาดเล็กราชวัลลภรักษาพระองค์ทำหน้าที่ปกครองบังคับบัญชา อำนวยการ ประสานงาน และกำกับดูแลหน่วยขึ้นตรงของหน่วยทหารมหาดเล็กราชวัลลภรักษาพระองค์ให้สามารถปฏิบัติหน้าที่เป็นไปด้วยความเรียบร้อย เกิดผลในทางปฏิบัติอย่างเป็นรูปธรรม มีผู้บัญชาการหน่วยทหารมหาดเล็กราชวัลลภรักษาพระองค์ เป็นผู้บังคับบัญชารับผิดชอบ
หน่วยงานในสังกัด > ยุคส่วนราชการในพระองค์

หน่วยบัญชาการถวายความปลอดภัยรักษาพระองค์มีส่วนราชการ ดังต่อไปนี้
สำนักงานผู้บังคับบัญชา
สำนักงานนายทหารปฏิบัติการพิเศษในพระองค์
สำนักงานราชองครักษ์ประจำพระองค์
กองบัญชาการทหารมหาดเล็กราชวัลลภรักษาพระองค์
กองบัญชาการนายตำรวจราชองครักษ์ประจำพระองค์
ส่วนราชการอื่นตามที่กำหนดโดยประกาศหน่วยบัญชาการฯ
ผู้บริหาร > องค์ผู้บัญชาการ

| 0 | 1 | 2 |
| --- | --- | --- |
| ลำดับที่ | รายพระนาม | ปีที่ดำรงตำแหน่ง |
| 1 | พระบาทสมเด็จพระวชิรเกล้าเจ้าอยู่หัว | 9 มกราคม พ.ศ. 2535 - ปัจจุบัน |
ผู้บริหาร > องค์รองผู้บัญชาการ > พระบรมวงศานุวงศ์

| 0 | 1 | 2 |
| --- | --- | --- |
| ลำดับที่ | รายพระนาม | ปีที่ดำรงตำแหน่ง |
| 1 | พลเอกหญิง สมเด็จพระนางเจ้าสุทิดา พัชรสุธาพิมลลักษณ พระบรมราชินี | 1 ธันวาคม พ.ศ. 2559 - 6 มิถุนายน พ.ศ. 2560 1 สิงหาคม พ.ศ. 2560 - ปัจจุบัน |
แหล่งข้อมูลอื่น

หน่วยบัญชาการถวายความปลอดภัยรักษาพระองค์ เก็บถาวร 2019-08-24 ที่ เวย์แบ็กแมชชีน
| ด ค กส่วนราชการในพระองค์ |
| --- | --- |
สำนักพระราชวัง • หน่วยบัญชาการถวายความปลอดภัยรักษาพระองค์  • สำนักงานองคมนตรี
เครื่องหมายราชการของหน่วยบัญชาการถวายความปลอดภัยรักษาพระองค์ สมัยขึ้นตรงต่อกระทรวงกลาโหม
นครเขื่อนขันธ์กาบแก้วบัวบาน

นครเขื่อนขันธ์กาบแก้วบัวบาน หรือ จำปานครขวางกาบแก้วบัวบาน เป็นรัฐอิสระที่แยกตัวจากอาณาจักรล้านช้างเวียงจันทน์ในช่วงต้นพุทธศตวรรษที่ 24 นครเขื่อนขันธ์กาบแก้วบัวบานต้านทานการปราบปรามของเวียงจันทน์ได้เป็นช่วงสั้นๆ ก่อนจะถูกทิ้งร้างจากการโจมตีโดยความร่วมมือระหว่างเวียงจันทน์และพม่า
ประวัติศาสตร์ > เหตุการณ์นำ

ใน พ.ศ. 2250 อาณาจักรล้านช้างล่มสลายจากการเข้าแทรกแซงหรือได้รับการไกล่เกลี่ยจากสมเด็จพระเพทราชากษัตริย์อาณาจักรอยุธยา ซึ่งได้เสนอให้แยกอาณาจักรออกจากกันเพื่อลดปัญหาของความขัดแย้งที่รุนแรง ซึ่งพระไชยเชษฐาธิราชที่ 2 หรือพระไชยองค์เว้ทรงสถาปนาอาณาจักรใหม่ นามว่า อาณาจักรล้านช้างเวียงจันทน์ และกลายเป็นคู่อริกันกับฝ่ายอาณาจักรหลวงพระบางต่อมายาวนานอีกกว่าร้อยปี ต่อมาใน พ.ศ. 2256 เขตแดนอาณาจักรล้านช้างเวียงจันทน์ก็ได้ถูกแยกเป็นอีกหนึ่งอาณาจักร คือ อาณาจักรล้านช้างจำปาศักดิ์
เพื่อสร้างความเข้มแข็งและสร้างป้อมปราการกันชนให้แก่อาณาจักรที่เพิ่งถูกสถาปนาขึ้นมาใหม่ พระไชยองค์เว้ จึงโปรดแต่งตั้งให้ท้าวนองเป็นเจ้าอุปราชนครเวียงจันทน์ และโปรดให้เจ้าอุปราชนองนำไพร่พลไปตั้งเมืองที่หนองบัวลุ่มภูเพื่อเป็นเมืองหน้าด่านยันกับอาณาจักรอยุธยาและอาณาจักรล้านช้างหลวงพระบาง[ต้องการอ้างอิง]
ต่อมา พ.ศ. 2283 เจ้าอุปราชนองได้นำกองกำลังชาวเวียดนามเข้ายึดอำนาจจากเจ้าองค์ลอง พระราชโอรสของพระไชยองค์เว้ เหตุผลที่เจ้าอุปราชนองมีกำลังพลจากทางเวียดนามเป็นจำนวนมากและมีความเกี่ยวข้องกับทางเวียดนาม สืบเนื่องมาจากตั้งแต่สมัยพระเจ้าสุริยวงศาธรรมมิกราชขึ้นครองราชย์ พระองค์ได้พยายามกำจัดพระญาติทางฝ่ายพระราชบิดาจนแทบสิ้น หนึ่งในนั้นคือเจ้าชมพู พระเชษฐาต่างพระมารดา เจ้าชมพูถูกเนรเทศ (หลบหนี) ไปพึ่งเวียดนาม โดยมีแสนทิพย์นาบัวติดตามพระองค์ไปด้วย เจ้าชมพูให้กำเนิดโอรสกับหญิงชาวเมืองเว้นามว่าพระไชยองค์เว้ ภายหลังเจ้าชมพูสิ้นพระชนม์ แสนทิพย์นาบัวจึงได้พระมารดาของพระไชยองค์เว้เป็นภรรยาให้กำเนิดบุตรซึ่งต่อมาก็คือ เจ้าอุปราชนอง ดังนั้นเจ้าอุปราชนองจึงเป็นพี่น้องต่างบิดากับพระไชยองค์เว้ และล้วนมีเชื้อสายเวียดนามทางฝั่งมารดาทั้งคู่
แต่ในทางปฏิบัติเจ้าอุปราชนองได้รับการยอมรับเป็นแต่เพียงเจ้าอุปราชครองเมืองเท่านั้น ไม่อาจได้รับการยอมรับหรือรับรองจากขุนนางให้ขึ้นเป็นกษัตริย์อย่างเป็นทางการแต่อย่างใดเนื่องจากเจ้าอุปราชนองไม่มีเชื้อสายทางกษัตริย์ล้านช้างแต่เป็นเพียงเชื้อสายสามัญชนที่เข้ามายึดอำนาจจากเชื้อสายเจ้านายเท่านั้น เมื่อเจ้าอุปราชนองได้ครองนครเวียงจันทน์จึงมอบให้เจ้าพระตาบุตรชายไปปกครองเมืองหนองบัวลุ่มภูแทน[ต้องการอ้างอิง]
ภายหลังบุตรชายทั้งสอง คือ เจ้าพระวอและเจ้าพระตาร่วมมือกับเจ้าสิริบุญสาร พระราชโอรสของเจ้าองค์ลอง เข้ายึดอำนาจจากเจ้าอุปราชนอง ด้วยการให้ที่พักพิงและหลบราชภัยในเมืองหนองบัวลุ่มภูนานกว่าสิบปี ทั้งยังช่วยยกทัพไปชิงบัลลังก์ล้านช้างเวียงจันทน์มาให้แก่เจ้าสิริบุญสารจนได้นั่งเมืองเป็นพระเจ้าล้านช้างเวียงจันทน์ ซึ่งพระวอพระตามีส่วนร่วมในการปิตุฆาตบิดาของพวกตนหรือเป็นเหตุสนับสนุนให้พระเจ้าสิริบุญสารสำเร็จโทษบิดาของพวกตน
ประวัติศาสตร์ > การแยกตัวจากอาณาจักรล้านช้างเวียงจันทน์

ต่อมา พ.ศ. 2314 พระเจ้าสิริบุญสารเกิดความขัดแย้งกับพระตาพระวอ เนื่องจากพระเจ้าสิริบุญสารต้องการมีอำนาจเหนือดินแดนที่แวดล้อมล้านช้างเวียงจันทน์ (ล้านช้างหลวงพระบาง-เมืองหนองบัวลุ่มภู) และทรงมีความระแวงเมืองหนองบัวลุ่มภูที่มีไพร่พลมาก และต่างต้องการตำแหน่งในราชสำนักที่สูงสุดรองจากตน โดยพระเจ้าสิริบุญสารได้ปฏิเสธที่จะยกตำแหน่งให้และขอให้เจ้าพระตาและเจ้าพระวอไปช่วยรักษาการที่ด่านบ้านหินโงม[ต้องการอ้างอิง] เมื่อไม่ได้รับผลประโยชน์ เจ้าพระตาและเจ้าพระวอจึงยกทัพหนีกลับเมืองหนองบัวลุ่มภูและบูรณะสร้างบ้านแปลงเมืองให้เป็นนครใหญ่ชื่อว่า นครเขื่อนขันธ์กาบแก้วบัวบาน ซึ่งแข็งเมืองไม่ขึ้นกับนครหลวงเวียงจันทน์อีกต่อไป มีกฏบัญญัติบ้านเมือง มีเจ้าผู้ครองเมือง มีดินแดนกำแพงคูเมืองล้อมรอบพร้อมประตูเวียง มีแม่น้ำแม่พระเนียงเป็นสายหลัก มีเมืองขึ้นของตัวเอง ได้แก่เมืองนาด้วง[ต้องการอ้างอิง] ภูเวียง ผ้าขาวพันนา พร้อมผู้คนและช้างเผือกคู่เวียง
ประวัติศาสตร์ > การล่มสลาย

พระเจ้าสิริบุญสารใช้เรื่องนี้เป็นข้ออ้างยกกองทัพมาตีนครเขื่อนขันธ์กาบแก้วบัวบาน ทำการสู้รบกันที่ช่องน้ำจั่น (น้ำตกเฒ่าโต้) บนภูพานคำ[ต้องการอ้างอิง]ใช้เวลาอยู่ประมาณ 3 ปี พระตาพระวอได้ส่งทูตไปขอกองทัพพม่าที่เมืองเชียงใหม่ แต่ทว่าพระเจ้าสิริบุญสารชิงส่งบรรณาการให้แก่กองทัพพม่า กองทัพพม่าจึงหันมาช่วยฝ่ายเวียงจันทน์ตีนครเขื่อนขันธ์กาบแก้วบัวบาน เมื่อฝ่ายเจ้าพระตาทราบข่าวศึก คะเนคงเหลือกำลังที่จะต้านศึกกองทัพใหญ่กว่าไว้ได้ จึงให้ท้าวคำโส ท้าวคำขุย ท้าวก่ำ ท้าวคำสิงห์ พาไพร่พล คนชรา เด็ก ผู้หญิง พร้อมพระสงฆ์ อพยพมุ่งหน้าไปทางทิศตะวันออกเฉียงใต้ เพื่อหาที่สร้างบ้านแปลงเมืองใหม่ไว้รอท่า หากแพ้สงครามจะได้อพยพติดตามมาอยู่ด้วย โดยแรกได้มาตั้งเมืองที่บ้านสิงห์โคก บ้านสิงห์ท่า (จังหวัดยโสธร)[ต้องการอ้างอิง] และการสู้รบในครั้งสุดท้าย เจ้าพระตาถึงแก่ความตายในสนามรบ เจ้าพระวอพร้อมด้วยเครือญาติคือ นางอุสา นางแพงแสน ท้าวคำผง ท้าวทิตพรหม และนางเหมือนตา ได้หลบหนีออกจากเมืองมารับเสบียงอาหารจากบ้านสิงห์โคก สิงห์ท่า[ต้องการอ้างอิง] แล้วผ่านลงไปตั้งเมืองที่ดอนมดแดง พร้อมขอพึ่งพระเจ้าองค์หลวงไชยกุมาร [en] แห่งอาณาจักรล้านช้างจำปาศักดิ์